Document ID: 32001R2136

Tarybos reglamentas (EB) Nr. 2136/2001
2001 m. spalio 23 d.
iš dalies keičiantis Reglamentą (EB) Nr. 723/97 dėl valstybių narių veiksmų programų dėl EŽŪOGF Garantijų skyriaus išlaidų kontrolės įgyvendinimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Reglamento (EB) Nr. 723/97 [3] 1 straipsnis numato, kad Bendrija padeda valstybėms narėms finansuoti naujų veiksmų programų įgyvendinimo išlaidas, susijusias su naujais Komisijos patvirtintais Bendrijos įsipareigojimais, skirtais patobulinti EŽŪOGF Garantijų skyriaus išlaidų kontrolės struktūras ir pagerinti šios kontrolės veiksmingumą. Minėto reglamento 4 straipsnis numato, kad Bendrijos finansinė parama skiriama kalendoriniams metams, nuo 1997 metų penkerius metus iš eilės, finansavimo sumai esant ne didesnei už biudžeto valdymo institucijos patvirtintą asignavimų sumą, nustatytą atsižvelgiant į finansines perspektyvas.
(2) Komisija perdavė Tarybai Reglamento (EB) Nr. 723/97 taikymo 1997-2000 m. laikotarpiu rezultatų ataskaitą. Remdamasi valstybių narių parengtais įvertinimais ir įgyvendintų programų efektyvumu, Komisija mano, kad valstybės narės turi ir toliau gauti finansinę pagalbą, kurią numato Reglamento (EB) Nr. 723/97 1 straipsnis, programų įgyvendinimui.
(3) Ypač, kadangi 2000 m. liepos 17 d. Tarybos Reglamentu (EB) Nr. 1593/2000 iš dalies pakeičiančiu Reglamentą (EEB) Nr. 3508/92, nustatantį tam tikrų Bendrijos paramos schemų integruotą administravimo ir kontrolės sistemą [4], buvo pristatytos naujos brangios metodikos žemės ūkio sklypų tapatybės nustatymo sistemos gerinimo srityje, panaudojant geografinės informacinės sistemos ir skaitmeninio ortofotografavimo metodikas ir todėl Bendrijos parama, padengiant dalį valstybių narių patirtų išlaidų vykdant naujas šios srities veiksmų programas, yra pateisinama. Šiame kontekste tikslinga dėl teisinio aiškumo išbraukti Reglamento (EB) Nr. 723/97 5 straipsnio paskutiniąją įtrauką.
(4) Dėl to laikotarpis, per kurį Bendrija turi suteikti finansinę pagalbą, gali būti pratęstas iki dvejų metų.
(5) Reglamentas (EB) Nr. 723/97 turi būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 723/97 iš dalies keičiamas taip:
1) 2 straipsnio 1 dalies antroji pastraipa pakeičiama taip:
"Tačiau veiksmų programos, įgyvendinamos 2002 m., turi būti pateiktos Komisijai iki 2002 m. sausio 31 d."
2) 4 straipsnio 1 dalies pirmojo sakinio frazė "penkerius metus iš eilės" pakeičiama "septynerius metus iš eilės".
3) 5 straipsnio paskutinė įtrauka išbraukiama.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2001 m. spalio 23 d.

Labels: 4
15
6